गोदान दिल्ली , 12 अक्ट'बरः भारतनि रांखान्थि राहाया 2050 सिमआव चीन आरो आमेरिकानि उनाव मुलुगनि थामथि देरसिन रांखान्थि गोनां हादत जागोन । मेडिकेल जार्नेल लेन्सेटआव सेबखांनाय मोनसे संदान्नायनि बादिब्ला भारतनि रांखान्थि राहाआ ब 2100 सिमाव बे थाखोआवनो थाबाय थागोन । 2017 आव भारतआ 7 थि देरसिन रांखान्थि गोनां हादतमोन । लेन्सेटआ 2017 खौ बिथा खालामनानै भारतआ 2030 सिमाव आमेरिका , चीन जापाननि उनाव ब्रैथि रांखान्थि बेबस्था गोनां हादत जागोन आरो 2050 आव जापानखौ गाहायाव दोन्ना भारतआ सिगांलांगोन होन्ना बुंदों । बे फारिलाइयाव आथिखालाव भारतआ बाथियाव दं । भारतनि उनाव फ्रान्स आरो ब्रिटेइन दं । मदि सरकारनि आसा खालामनायफोराबो बेबायदिनो । थांनाय मे दानआव नीति आयगनि लेङाइ मासिगिरि राजिब कुमारआ बुंदोंमोनदि , 2047 सिमाव भारतखौ थामथि देरसिन रांखान्थि राहा गोनां हादत बानायनांगौ । करना इनफेक्सन गोसारनायनि सिगां जापान सेन्टार फर इकनमिक रिसार्चआ थांनाय बोसोरनि डिसेम्बरआव मोनसे संदान्नायाव बुंदोंमोनदि , भारतआ 2029 सिमाव जापानखौ गाहायाव दोन्ना थामथि देरसिन रांखान्थि राहा गोनां हादत जागोन । 2025 सिमाव 5 ट्रिलियन डलार रांखान्थि राहा गोनां हादत जानो भारत सरकारा थांखिबो लादों । लेन्सेट पेपारआ सांग्रांथि होदोंदि , नाइजिरियाआव दिदोमै जौगाखांनायजों लोगोसे चीन आरो भारतआव हाबाफारि मावग्रा बैसोनि सुबुं अन्जिमाया गोबां दावख्लायगोन , अदेबानि भारतआ गोजौ थाखोआवनो थाबाय थागोन । 
2050 सिमाव भारतआ थामथि देरसिन रांखान्थि गोनां हादत जागोन